དྲིས་ལན།ཧ་ཧ།འདི་ནི་ཁོང་གིས་རང་ཉིད་ལ་བཏོན་པའི་རེ་བ་ཞིག་ཡིན་སྲིད་མོད།གལ་ཏེ་ང་ཚོ་ཚང་མས་བོད་རྩོམ་ལ་འགན་འདི་ལྟར་ཁུར་པ་ཡིན་ཚེ།བོད་ཡུལ་དུ་ད་དུང་ཡང་སྒྲུང་གཏམ་རིང་པོ་ཞིག་བྱུང་ཡོད་མེད་བཤད་དཀའ་རྒྱུ་རེད།ངས་བལྟས་ན་བོད་ཀྱི་མིག་སྔའི་བར་བྱུང་བའི་སྒྲུང་རིང་གི་སྤུས་ཚད་དང་གྲངས་ཚད་གང་གི་ཆ་ནས་ཀྱང་ཧ་ཅང་དམའ་མོར་འདུག་ཀྱང་།རྩོམ་མཁན་དག་གིས་དཀའ་བ་དུ་མ་ཕྲག་ཏུ་བླངས་ནས་རང་རང་སར་ཤུགས་བསྐྱེད་ནུས་འདོན་བྱས་པའི་འབྲས་བུ་རེད་པས།འདི་ནི་ཁོ་རང་ཚོའི་གསར་རྩོམ་གྱི་བློ་ཁ་བརྟན་པོ་ཡོད་པ་དང་བོད་ཀྱི་རྩོམ་རིག་ལ་འགན་ཁུར་པའི་རྣམ་འགྱུར་ཞིག་རེད་སྙམ་གྱིན་ཡོད།ང་རང་ཉིད་ལ་མཚོན་ནའང་སྒྲུང་གཏམ་རིང་ཐུང་ཅི་ཞིག་འབྲི་བའང་སྦྱོང་བརྡར་ཞིག་ཏུ་ངོས་འཛིན་གྱིན་ཡོད་དེ།དེའི་རྒྱུ་མཚན་ནི་ཕྱི་མ་ཕྱི་མ་དེ་དག་སྔ་མ་སྔ་མ་ལས་ལེགས་པའི་རེ་བ་ཡོད་པས་ཡིན།